b'\n_START_ARTICLE_\nL\xc3\xa6rkefalk\n_START_SECTION_\nUdseende og kendetegn\n_START_PARAGRAPH_\nL\xc3\xa6rkefalken kan kendes p\xc3\xa5 sine lange slanke vinger, og hurtige, "svaleagtige" flugt. Den kan forveksles med Aftenfalken._NEWLINE_Den kan blive 34 cm lang og f\xc3\xa5 et vingefang p\xc3\xa5 70-84 cm. Hunnerne er st\xc3\xb8rst og vejer mellem 140 og 340 gram, mens hannerne vejer 130 - 230 g.\n_START_SECTION_\nLevevis\n_START_PARAGRAPH_\nF\xc3\xb8den best\xc3\xa5r af sm\xc3\xa5fugle og insekter (i Danmark fortrinsvist guldsmede)._NEWLINE_L\xc3\xa6rkefalken er yngletr\xc3\xa6kfugl og ankommer fra slutningen af april til ind i maj. Den l\xc3\xa6gger kun et kuld om \xc3\xa5ret p\xc3\xa5 2-3 \xc3\xa6g midt i juni. Reden anbringes i forladte fuglereder fx gamle krage- eller rovfuglereder. Rugetiden er 28-31 dage og ungerne fodres i 28-34 dage.\n_START_SECTION_\nTr\xc3\xa6k\n_START_PARAGRAPH_\nDer passerer ogs\xc3\xa5 en del tr\xc3\xa6kg\xc3\xa6ster som yngler i Norge og Sverige. Skagen er den klart bedste lokalitet i Danmark til at se tr\xc3\xa6kkende l\xc3\xa6rkefalke med op til et par hundrede p\xc3\xa5 et godt for\xc3\xa5r. Landet forlades igen i september \xe2\x80\x93 oktober.'